'n Gebrekkige boodskapper met 'n volmaakte boodskap - www.bybelkennis.co.za
by Mitch Kalp · 14/04/2013
En my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel (2 Kronieke 7:14).
Ek dink ons almal sal saamstem dat ons land 'n herlewing nodig het. Natuurlik kan ons nie 'n herlewing bring nie, maar ons kan bid vir een. Dit is wat ons ook in bogenoemde vers lees – God sê vir sy volk om berou te hê en te bid.
Jona gaan na Nineve met 'n duidelike boodskap: Nog net veertig dae en Nineve word verwoes (3:4). In hierdie boodskap is daar geen belofte van vergifnis nie – God se liefde word glad nie eers genoem nie. Jona sê basies vir hulle dat hulle almal gaan sterf. Hierdie boodskap het Jona glad nie gepla nie – hy gee nie om nie.
Maar die mense glo vir Jona en toon berou – hulle vas en trek rouklere aan. Selfs die koning trek rouklere aan en gaan sit op 'n ashoop. En dan lees ons: Toe God sien wat hulle doen, en hoe hulle hulle bekeer van hulle verkeerde dade, het Hy afgesien van die ramp wat Hy gesê het Hy oor hulle sal bring. Hy het nie die ramp gestuur nie (3:10).
Hierdie was seker die grootste herlewing in die geskiedenis van die mensdom. En dit het alles met 'n boodskap gebring deur 'n gebrekkige boodskapper begin. Ons is almal gebrekkige boodskappers, maar ons het 'n volmaakte boodskap om te bring – die goeie nuus van Jesus Christus. Anders as Jona kan ons vir mense sê dat God hulle liefhet en dat Hy hulle sal vergewe. Ons moet ook vir hulle sê dat as gevolg van hulle sonde hulle los van Hom staan. As hulle hulle rug op hulle sonde draai en hulle geloof in Jesus Christus plaas, kan hulle vergewe word.
Ons kan nie 'n herlewing teweeg bring nie, maar ons kan vir een bid. Ons is gebrekkig, maar ons het 'n volmaakte boodskap. Die uitdaging vir ons is: Moenie jouself isoleer nie – infiltreer.